

 REPUBLIKA HRVATSKA

OPĆINSKO GRAĐANSKO DRŽAVNO ODVJETNIŠTVO

 U ZAGREBU

 Zagreb, Slavonska avenija 6

Broj: P-1/2024-5

Zagreb, 19. listopada 2024.

SČ/IL

Na temelju članka 4. Uredbe o raspisivanju i provedbi javnog natječaja i internog oglasa u državnoj službi („Narodne novine“, broj: 78/2017., 89/2019. i 155/2023.; u daljnjem tekstu: Uredba), a sukladno javnom natječaju objavljenom dana 19. listopada 2024. u „Narodnim novinama“, br. 121/2024, na mrežnim stranicama Ministarstva pravosuđa, uprave i digitalne transformacije [www.mpudt.gov.hr](http://www.mpudt.gov.hr), Državnog odvjetništva Republike Hrvatske [www.dorh.hr](http://www.dorh.hr) i Hrvatskog zavoda za zapošljavanje [www.hzz.hr](http://www.hzz.hr) za prijam u državnu službu na neodređeno vrijeme u Općinsko građansko državno odvjetništvo u Zagrebu, na radno mjesto informatički tehničar – *1 izvršitelj/ica*, oglašava se sljedeća:

**OBAVIJEST**

o opisu poslova i podacima o plaći radnog mjesta, sadržaju i načinu testiranja te pravnim i drugim izvorima za pripremanje kandidata za testiranje

**1. Opis poslova radnog mjesta informatičkog tehničara**

* pruža tehničku podršku korisnicima
* obavlja posao CTS koordinatora
* organizira čuvanje elektroničkih (digitalnih) dokumenata
* izrađuje jednostavnija programska rješenja
* obavlja upis, obradu i razmjenu elektroničkih (digitalnih) dokumenata
* upisuje podatke u računalne baze podataka
* obavlja druge stručne i tehničke poslove u skladu s Poslovnikom državnog

odvjetništva i Godišnjim rasporedom poslova.

**2. Podaci o plaći radnog mjesta informatičkog tehničara**

Plaće državnih službenika i dodaci na osnovnu plaću regulirani su Zakonom o plaćama u državnoj službi i javnim službama („Narodne Novine“, broj 155/2023), člancima 11. do 24. koji propisuju da osnovnu plaću državnih službenika čini umnožak koeficijenta za obračun plaće radnog mjesta na koje je službenik raspoređen i osnovice za obračun plaće, a dodatak za radni staž iznosi 0,5 % na osnovnu plaću za svaku navršenu godinu radnog staža.

Za radno mjesto informatički tehničar, u skladu s odredbom članka 7. stavka 1. te pripadajućom *Tablicom 1. Jedinstvena radna mjesta u državnoj službi* Uredbe o nazivima radnih mjesta, uvjetima za raspored i koeficijentima za obračun plaće u državnoj službi („Narodne novine“, broj 22/2024. i 33/2024.), koeficijent složenosti poslova iznosi 1,50.

**3. Sadržaj testiranja**

Testiranje kandidata provodi se u dvije faze. Prva faza testiranja sastoji se od provjere znanja o organizaciji i načinu rada u državnom odvjetništvu, dok se druga faza odnosi na provjeru znanja, sposobnosti i vještina bitnih za obavljanje poslova radnog mjesta na koje se službenik prima.

Prva faza testiranja sastoji se od pisane provjere znanja o organizaciji i načinu rada u državnom odvjetništvu iz Zakona o državnom odvjetništvu („Narodne novine, broj: 67/2018. i 21/2022.) i Poslovnika Državnog odvjetništva („Narodne novine“, broj 128/2019.), obuhvaća pisani test od 10 pitanja, za svaki točan odgovor dodjeljuje se po 1 bod.

Druga faza testiranja sastoji se od provjere znanja rada na stolnom računalu, test se sastoji od 10 zadataka, a za svaki uspješno riješen zadatak dodjeljuje se 1 bod.

Smatra se da je kandidat koji je ostvario najmanje 5 bodova iz svakog dijela testiranja, zadovoljio na testiranju.

**4. Način i pravila testiranja**

Provjera znanja, sposobnosti i vještina kandidata te rezultata u dosadašnjem radu utvrđuje se putem testiranja i razgovora (intervjua). Testiranje i razgovor s kandidatima provodi Komisija za provedbu javnog natječaja (u daljnjem tekstu: Komisija).

Testiranju mogu pristupiti kandidati prijavljeni na javni natječaj koji ispunjavaju formalne uvjete iz javnog natječaja, a čije su prijave pravodobne i potpune.

Po dolasku na testiranje od kandidata će biti zatraženo predočenje odgovarajuće isprave radi utvrđivanja identiteta. Kandidati koji nisu u mogućnosti dokazati identitet ne mogu pristupiti testiranju. Smatra se da je kandidat povukao svoju prijavu na javni natječaj ako nije pristupio testiranju te se više neće smatrati kandidatom.

Nakon utvrđivanja identiteta kandidati će pristupiti prvom dijelu testiranja koje se sastoji od pisane provjere znanja o organizaciji i načinu rada u državnom odvjetništvu, pri čemu nije dozvoljeno koristiti se zakonima, drugom literaturom ili bilješkama.

Kandidati su dužni pridržavati se utvrđenog vremena i rasporeda testiranja.

Za vrijeme testiranja kandidatima nije dozvoljeno koristiti mobitel ili druga komunikacijska sredstva, napuštati prostoriju u kojoj se vrši provjera znanja, razgovarati s ostalim kandidatima ili na drugi način remetiti mir i red. Zbog povrede navedenih pravila kandidat će biti udaljen s testiranja, a postignut rezultat Komisija za provedbu javnog natječaja neće priznati niti ocijeniti.

Smatra se da su kandidati zadovoljili na testiranju ako su za svaki pojedini dio provjere dobili najmanje 5 bodova i s istima će biti obavljen razgovor (intervju) radi utvrđivanja rezultata ostvarenih u njihovu dosadašnjem radu, interesa, profesionalnih ciljeva i motivacije za rad u državnom odvjetništvu. Razgovor s kandidatima posebno se boduje dodjeljivanjem određenog broja bodova od 0 – 10, a smatra se da je kandidat zadovoljio ako je dobio najmanje 5 bodova.

O rasporedu održavanja razgovora kandidati će biti na odgovarajući način obaviješteni, nakon provedenog testiranja, a razgovor (intervjuu) moguće je održati isti dan kada se provodi pisana provjera znanja.

Nakon provedenog testiranja i razgovora (intervjua), Komisija će utvrditi rang-listu kandidata prema ukupnom broju ostvarenih bodova na testiranju i razgovoru (intervjuu).

Komisija će čelnici tijela dostaviti izvješće o provedenom postupku koje potpisuju svi članovi Komisije. Uz izvješće se prilaže i rang-lista kandidata prema ukupnom broju bodova ostvarenih na testiranju i razgovoru (intervjuu).

Za najboljeg kandidata Općinsko građansko državno odvjetništvo u Zagrebu, u skladu s odredbom članka 122. stavka 3. Zakona o državnom odvjetništvu („Narodne novine“, broj 67/2018. i 21/2022.), podnosi zahtjev za provedbu temeljne sigurnosne provjere nadležnoj sigurnosno-obavještajnoj agenciji. Sigurnosna provjera provodi se sukladno zakonu kojim se uređuje provođenje sigurnosnih provjera.

Na službenoj mrežnoj stranici Državnog odvjetništva Republike Hrvatske te na oglasnoj ploči Općinskog građanskog državnog odvjetništva u Zagrebu objavit će se mjesto i vrijeme održavanja testiranja najkasnije pet dana prije održavanja testiranja.

**5. Pravni izvori za pripremanje kandidata za testiranje:**

Prvi dio testiranja:

1. Zakon o državnom odvjetništvu („Narodne novine“, broj: 67/2018. i 21/2022.)

2. Poslovnik državnog odvjetništva („Narodne novine“, broj: 128/2019.)

Drugi dio testiranja:

Provjera znanja, sposobnosti i vještina bitnih za obavljanje poslova radnog mjesta informatičkog tehničara odnose se na područje arhitekture računala, rada u Windows operativnom sustavu i MS Office alatima (Word i Excel), poznavanje osnova računalnih mreža i uređivanja mrežnih stranica.

KOMISIJA ZA PROVEDBU NATJEČAJA